بيــــــلا بزانيم ڕازه‌يلى چه‌سه‌
ئى ڕازفرووشه‌ ، جـوور قومچه‌سه‌
خاڵوو ڕيچه‌رمـگ، پرسيارى كرد
دى ئى ڕازفرووشه‌ هالى به‌چه‌سه‌
بيــــــلا بزانيم، ڕازه‌يلى چه‌سه‌
م يـه‌ى ڕازى توام، پڕ بووگ له‌ ناز
له‌ بوو بوراق و شـه‌ونم، بويه‌ ساز
ديريد وه‌ى ڕازه‌،  ئه‌ى ڕوى جوانـم؟
ئه‌گه‌ر نه‌يريدن .. كار نه‌يرم له‌ ڕاز
م يـه‌ ڕازى توام پڕ بووگ له‌ ناز
ئى ڕازه‌ ديريـــد، له‌ جوورى بويه‌
گوڵه‌يل بچنيد له‌ سه‌ر هه‌فت كويه‌
حـه‌مريـن بيله‌ جى... ئه‌را پشتـكوو
قـايم خوه‌د بگـر له‌ عه‌قڵ و سويه‌
ئى ڕازه‌ ديريــــد له‌ جوورى بويه‌
يه‌ له‌يرا نييه‌ ... ئـى ڕاز  و داده‌
مه‌ر ها لاى شيرين، و دڵد فه‌رهاده‌
بچووه‌ بان ئه‌لبورز... و كنـار سينا
ته‌په‌يـل نه‌جــد و، ديدار ســاده‌
يه‌ له‌يرا نى يه‌ ... ئـى ڕاز  و داده‌
كه‌شكووڵ بنه‌ شان، و ره‌خت ده‌وريشى
به‌ نـاو ده‌ريـا و،  له‌ زه‌وى نه‌نيشى
فيَـر له‌يــلا كه‌ و، زوڵفه‌يل شيرين
ئى ڕازه‌ بايـــــه‌ت، جه‌ورى بكيشى
كه‌شكوول بنه‌شان و، ره‌خت ده‌وريشى
بـجم له‌ سـه‌حرا، له‌ سـاى باخه‌يل
كه‌شكووڵد پڕ كه‌، له‌ ناڵه‌ و داخه‌يل
ئـى ڕاز تنـــه‌ ... خوه‌ى جه‌هانگيره‌
ڕووشنايى ده‌يگن،وه‌ گشت چراخه‌يل
بـجم : له‌ سـه‌حرا، له‌ سـاى باخه‌يل
به‌ڵكـى وه‌ى جووره‌ ... بوينيدن ڕازد
يه‌كــه‌و بگرين و،  بكيشـــى  نازد
له‌ كنار جوويگ، له‌ سايه‌ى داريگ
بنيشيـد ئـازا و، گيـــان بايگه‌ ئازد
به‌ڵكـى وه‌ى جووره‌... بوينيدن ڕازد
چ خوه‌شــه‌ ديريد!! ڕازى له‌ زنه‌ى
جوور سنده‌بـاد ....ت هايده‌ منه‌ى
نــه‌ جوور ئه‌نعام, ده‌روينى چووڵه‌
ئه‌را قه‌ســاوه‌يل ، بێ خه‌وه‌ر به‌نه‌ى
چ خوه‌شــه‌ ديريد!! ڕازى له‌ زنه‌ى
